पाठ 8
तुरुंगातील योसेफ
शिक्षक मार्गदर्शिका  ·  पाहा, ऐका आणि जगा – पुस्तक 2: देवाचे पराक्रमी पुरुष
	उद्देश
	मुलांना शिकवणे की योसेफाच्या अडचणींतही देव त्याच्याबरोबर राहिला. देवाने दिलेल्या देणग्यांचा उपयोग योसेफ फक्त स्वतःसाठी नव्हे तर इतरांना मदत करण्यासाठीही करू लागला.

	शास्त्रवाचन
	उत्पत्ती 39:19 – 40:23

	पाठांतर वचन
	उत्पत्ती 39:21
परमेश्वर [योसेफा]बरोबर होता; त्याने त्याच्यावर दया केली …



पाठाचे सादरीकरण
सुरुवात
मुलांना विचारा की कोणाला गाणे आवडते. कदाचित त्यांच्यापैकी बहुतेकांना आवडत असेल. आपल्याला गाण्यासाठी चांगला आवाज कोण देतो ते वर्गाला विचारा. तुमच्या प्रश्नांतून आणि उत्तरांतून दाखवा की देव आपल्याला गाण्यासारख्या देणग्या आनंद घेण्यासाठी देतो. आपण आपल्या देणग्या इतरांबरोबर वाटून घेतल्या तर आपल्याला त्यांचा अधिक आनंद मिळतो.
आजच्या शिकवणीचे मुख्य मुद्दे
	1.योसेफाला एक देणगी होती – तो स्वप्नांचा अर्थ सांगू शकत होता. पण स्वप्न पाहण्याच्या त्याच्या देणगीमुळे कधीकधी लोक त्याच्यावर रागावत. चित्र 5 दाखवा. चित्र पाहताना कथेची थोडक्यात उजळणी करा. आता योसेफाला अन्यायाने तुरुंगात टाकण्यात आले होते, पण तो देवावर रागावला नाही. तुरुंगातील योसेफाच्या स्थानाचे वर्णन करा (39:21-23).
	2.इजिप्तचा राजा फारो याने आपला प्रमुख पेयवाहक आणि प्रमुख आचारी यांना योसेफाबरोबर तुरुंगात टाकले होते. त्यांनी तेथे बराच काळ घालवला. एका रात्री या दोन्ही सेवकांना स्वप्ने पडली. त्यांना वाटले की त्यांच्या स्वप्नांचा अर्थ सांगणारे कोणीच नाही. योसेफाने त्यांना सांगितले की देव त्यांना ते स्पष्ट करू शकतो. या इजिप्शियन लोकांना एकच खरा देव माहीत नव्हता. योसेफाने त्यांना देवाचा संदेश समजून घ्यायला मदत करण्याचे कबूल केले (40:1-8).
	3.चित्र 8 दाखवा. प्रमुख पेयवाहकाच्या स्वप्नाची कथा सांगा (40:9-13).
टीप: अ) त्याचे स्वप्न सेवकाच्या डोक्यावर चित्रात दाखवले आहे. ब) द्राक्षवेल हे द्राक्षे येणारे लहान झुडूप असते. द्राक्षारस बनवण्यासाठी रस काढायला लहान फळे पिळली जातात.
	4.योसेफाने पाहिले की ही त्याच्यासाठीही संधी आहे, म्हणून त्याने प्रमुख पेयवाहकाला विनंती केली की तो आपल्या कामावर परत गेल्यावर फारोला योसेफाच्या प्रकरणाविषयी सांगावे (40:14-15).
	5.मग प्रमुख आचाऱ्याने योसेफाला आपले स्वप्न सांगितले, आणि योसेफाने त्याला त्याचा अर्थ सांगितला (40:16-19).
	6.योसेफाने त्यांच्या स्वप्नांचा सांगितलेला अर्थ खरा ठरला. पण प्रमुख पेयवाहक फारोला योसेफाविषयी सांगायला विसरला. देवाने योसेफाला आणखी दोन वर्षे तुरुंगात राहू दिले (40:20 – 41:1).
कथेला आपला प्रतिसाद
मुलांना देवाने त्यांच्यापैकी प्रत्येकाला दिलेल्या देणग्यांविषयी विचार करायला सांगा. तुम्ही मुलांना चांगले ओळखत असाल तर तुम्ही त्यांच्या देणग्या सांगू शकता (उदाहरणार्थ, चांगले गाणे किंवा मित्रत्वाचा स्वभाव). आपण आपल्या देणग्यांचा उपयोग देवाचा सन्मान करण्यासाठी कसा करू शकतो?
पाठांतर वचन पक्के करा

